钦定古今图书集成/明伦汇编/宫闱典/第012卷 > 宋
## 钦定古今图书集成/明伦汇编/宫闱典/第012卷 > 宋

### 徽宗宣和七年诏内禅太子即位尊为教主道君太上皇帝

按《宋史钦宗本纪》，宣和七年十二月“庚申，徽宗诏皇
太子嗣位，自称曰道君皇帝。趣太子入禁中，被以御
服，泣涕固辞。因得疾，又固辞，不许。辛酉，即皇帝位，御
垂拱殿，见群臣，乃引道君皇帝出居龙德宫，皇帝出
居撷景园。以少宰李邦彦为龙德宫使，太保领枢密
院事蔡攸、门下侍郎吴敏副之。丙寅，上道君皇帝尊”
号曰“教主道君太上皇帝”，皇后曰“道君太上皇后。”

### 钦宗靖康元年正旦帝诣龙德宫行庆贺礼金人入寇道君皇帝东巡寻还朝

按《宋史钦宗本纪》，靖康元年春正月“丁卯朔，受朝臣
朝贺，退诣龙德宫贺道君皇帝。己巳，金人济河。诏亲
征道君皇帝东巡。以领枢密院事蔡攸为行宫使，尚
书左丞宇文粹中副之。诏罢内外官司局所一百五
处留后苑，以奉龙德宫。庚午，道君皇帝如亳州，百姓
多潜遁。辛巳，道君皇帝幸镇江。三月丁卯朔，遣徽猷”
阁待制宋焕奉表道君皇帝行宫。癸酉，命赵野为《道
君皇》帝行宫奉迎使。癸未，遣李纲迎道君皇帝于南
京。乙酉，迎道君皇帝于宜春苑。夏四月己亥，迎太上
皇帝入都门。壬寅，朝于龙德宫。五月丙寅朔，朝于龙
德宫，令提举官日具太上皇帝起居平安以闻。六月
丙申朔，以道君皇帝还朝，御紫宸殿，受群臣朝贺。壬
寅，诏：“今日政令，惟遵奉上皇诏书，修复祖宗故事。群
臣庶士亦当讲孔、孟之正道，察安石旧说之不当者，
羽翼朕志，以济中兴。”冬十月壬寅，天宁节，率群臣诣
龙德宫上寿。十一月丙辰，京城陷。丁巳，奉道君皇帝、
宁德皇后入居延福宫。命何栗及济王栩使金军。戊
午，何栗入言金人邀上皇出郊。帝曰：“上皇惊忧而疾，
必欲之出，朕当亲往。”按《礼志》，靖康元年正月朔，朝
贺毕，车驾诣龙德宫贺，百官班门外，宰执进见如仪。
靖康二年，上皇北狩。

按《宋史钦宗本纪》：靖康二年二月“丁卯，金人要上皇
如青城。辛未，金人偪上皇，召皇后、皇太子入青城。三
月丁巳，金人挟上皇北行。”

### 高宗绍兴七年上皇崩闻至诏终三年之丧

按《宋史高宗本纪》，绍兴七年春正月“丁亥，何鲜、范宁
之至自金国，始闻上皇及宁德皇后崩。己丑，帝成服。
二月癸巳，百官七上表，请遵以日易月之制。徽猷阁
待制、知严州胡寅请服丧三年，衣墨临戎，以化天下。
帝欲遂终服，而张浚连疏论丧服不可即戎。遂诏外
朝勉从所请，宫中仍行三年之丧。庚子，遣王伦等使”
金国迎奉梓宫。九月甲子，上太上皇帝谥曰“圣文仁
德显孝皇帝”，庙号徽宗皇后曰显肃皇后。冬十月甲
戌，始作徽宗皇帝、显肃皇后神主。十二月丁卯，祔徽
宗皇帝、显肃皇后神主于太庙。癸未，王伦等使还，入
见，言金国许还梓宫及皇太后。丁亥，复遣王伦等奉
迎梓宫。

绍兴八年，遣使奉迎上皇梓宫。

按《宋史高宗本纪》，绍兴八年五月“丁未，金国使乌陵
思谋、石庆充与王伦等偕来。秋七月乙酉朔，复命王
伦及蓝公佐奉迎梓宫。八月戊午，诏：‘日者遣使报聘
邻国，期还梓宫，尚虑边臣未谕，遂弛戎备，以疑众心。
其各严饬属城，明告部曲，临事必戒，无忘捍御’。”冬十
月丁丑，金国使张通古、萧哲与王伦偕来。十一月戊
戌，王伦入见。己亥，复以伦为国信计议使，中书舍人
苏符副之。符辞以疾。十二月乙卯，以宗正少卿冯楫
为国信计议副使。丁丑，诏：“金国使来，尽割河南、陕西
故地，通好于我，许还梓宫及母兄亲族，馀无需索。”庚
辰，帝不御殿，以方居谅阴，难行吉礼，命秦桧摄冢宰，
受书以进。

绍兴三十二年，诏皇太子即皇帝位，自称太上皇帝。
礼官详内禅仪注及正旦、冬至、朔望称贺、上寿之礼。
又诏议上德寿宫尊号册宝之制，以《内禅绍统集》为
《中兴礼书》。

按《宋史孝宗本纪》，帝讳眘，字元永，太祖七世孙也。初，
太祖少子秦王德芳生英国公惟宪，惟宪生新兴侯
从郁，从郁生华阴侯世将，世将生庆国公令譮，令譮
生子称，是为秀王。王夫人张氏梦人拥一羊遗之曰“以此为识。”已而有娠，以建炎元年十月戊寅生帝于
秀州青杉闸之官舍，红光满室，如日正中。少长名伯
琮。及元懿太子薨，高宗未有后，而昭慈圣献皇后亦
自江西还行在。后尝感异梦，密为高宗言之，高宗大
悟。会右仆射范宗尹亦造膝以请，高宗曰：“太祖以神
武定天下，子孙不得享之，遭时多艰，仪落可悯。朕若
不法仁宗为天下计，何以慰在天之灵？”于是诏选太
祖之后。同知枢密院事李回曰：“艺祖不以大位私其
子，发于至诚。陛下为天下远虑，合于艺祖，可以昭格
天命。”参知政事张守曰：“艺祖诸子，不闻失德而传位
太宗，过尧、舜远甚。”高宗曰：“此事不难行。朕于‘伯’《字行》
中选择，庶几昭穆顺序。”而上虞丞娄寅亮亦上书言：
“昌陵之后，寂寥无闻，仅同民庶。艺祖在上，莫肯顾歆，
此金人所以未悔祸也。望陛下于伯字行内，选太祖
诸孙有贤德者。”高宗读之大感叹。绍兴二年五月，选
帝育于禁中。三年二月，除和州防御使，赐名瑗。壬寅，
改贵州。五年五月，用左仆射赵鼎议，立书院宫中教
之，既成，遂以为资善堂《读书彊记》，天资特异。己亥，制
授保庆军节度使，封建国公。六月己酉，听读资善堂，
以徽猷阁待制范冲兼翊善，起居郎朱震兼赞读。高
宗命帝见冲、震皆拜。十二年正月丁酉，加检校少保，
封普安郡王。三月壬寅，出阁就外第。十三年九月，秀
王殁于秀州。十四年正月庚辰，用廷臣议，听解官行
服。十六年四月乙巳，免丧还旧官。十七年六月戊午，
改常德军节度使。二十四年，衡州盗起，秦桧遣殿前
司将官辛立将千人捕之，不以闻。帝入侍言之，高宗
大惊。明日，以问桧，桧谓“不足烦圣虑，故不敢闻，俟朝
夕盗平则奏矣。”桧退，知为帝言，忌之。及桧疾笃，其家
秘不以闻，谋以子熹代相，帝又密启高宗破其奸。三
十年二月癸酉，立为皇子，更名玮。甲戌，诏下。丙子，制
授宁国军节度使、开府仪同三司，进封建王。制出，中
外大悦。四月，赐字元瓌。三十一年十月壬子，以明堂
恩，改镇南军节度使。先是，金人犯边，高宗下诏亲征，
而两淮失守，朝臣多陈退避之计，帝不胜其愤，请率
师为前驱。直讲史浩以疾在告，闻之，亟入为帝言：“太
子不宜将兵。”乃为草奏，因中官以进，请卫从以共子
职。高宗因亦欲帝遍识诸将。十二月，遂扈跸如金陵。
三十二年五月甲子，立为皇太子，改名眘。初，高宗久
有禅位之意，尝以谕帝，帝流涕固辞，会有边事，不果。
及归自金陵，陈康伯求去，高宗复以倦勤谕之。中书
舍人唐文若闻而请对，言不宜急遽，故先下建储之
诏，赐名煜。监察御史周必大密与康伯言：“与唐昭宗
名同音，不可。”诏别拟进，乃定今名。既又命学士承旨
洪遵为太子择字，遵拟四字以进，皆不称旨。甲戌，御
笔赐字元永。乙亥，内降御札：“皇太子可即皇帝位，朕
称太上皇帝。退处德寿宫，皇后称太上皇后。”丙子，遣
中使召帝入禁中，面谕之，帝又推逊不受，即趋侧殿
门，欲还东宫，高宗勉谕再三，乃止。于是高宗出御紫
宸殿，辅臣奏事毕，高宗还宫，百官移班殿门外，拜诏
毕，复入班殿庭。顷之，内侍掖帝至御榻前，侧立不坐，
内侍扶掖至七八，乃略就坐。宰相率百僚称贺，帝遽
兴，辅臣升殿固请，帝愀然曰：“君父之命，出于独断，然
此大位，惧不克当。”班退。太上皇帝即驾之德寿宫，帝
服袍履，步出祥曦殿门，冒雨掖辇以行，及宫门弗止。
上皇麾谢再三，且令左右扶掖以还，顾曰：“吾付托得
人，吾无憾矣。”左右皆呼万岁。是日，诏有司议太上皇
帝、太上皇后尊号以闻。在内诸司日轮官吏应奉德
寿宫，增置德寿宫提点、干办等官，德寿宫宿卫依皇
城及宫门法。丁丑，朝德寿宫。戊寅，大赦。诏宰相率百
官月两朝德寿宫。己卯，以即位告于天地、宗庙、社稷。
庚辰，诏五日一朝德寿宫。丁亥，诏以太上皇不许五
日一朝，自今月四朝。己丑，诏有司月奉德寿宫缗钱
十万。甲午，上太上皇帝尊号曰光尧寿圣太上皇帝，
太上皇后曰寿圣太上皇后。八月戊寅，率群臣诣德
寿宫，奉上太上皇帝、太上皇后尊号册宝：按《礼志》：
绍兴三十二年六月十日御札：“皇太子可即皇帝位，
朕称太上皇帝，退处德寿宫，皇后称太上皇后，应军
国事并听嗣君处分。”十一日，行内禅之礼，有司设仗
紫宸殿，宰臣、文武百僚立班，皇帝出宫鸣鞭，禁卫诸
班直亲从仪仗，并内侍省执骨朵使臣等并迎驾，自
赞常起居，皇帝升御坐，知阁门官以下并内侍都知
御带以下一班起居，次管库一班起居，次宰执以下
常起居讫。左仆射陈康伯、知枢密院事叶义问、参知
政事汪澈、同知枢密院事黄祖舜升殿奏曰：“臣等不
才，辅政累年，罪戾山积，乃蒙容贷，不赐诛责。今陛下
超然独断，高蹈尧舜之举，臣等心实钦仰。但自此不
获日望清光，犬马之情，不胜依恋。”因再拜辞，相与泣
下，几至号恸。帝亦为之流涕曰：“朕在位三十六年，今
老且病，久欲闲退。此事断自朕心，非由臣下开陈，卿
等当悉力以辅嗣君。”康伯等复奏曰：“皇太子仁圣，天
下所共知，似闻谦退太过，未肯便御正殿。”帝曰：“朕前此固尝与之言，早来禁中，又面谕之。”即步行径趋侧
殿门，欲还东宫，已再三敦勉邀留，今在殿后矣。宰执
降阶，皇帝降坐，鸣鞭还内。宰臣、文武百僚并退，立班
听宣诏讫，再拜舞蹈，三称万岁。再拜讫，班权退，复追
班入，诣殿下立班。少顷，新皇帝服履袍，涕泣出宫。禁
卫、诸班直、亲从、仪仗等迎驾，起居，鸣鞭，内侍扶掖皇
帝至御榻，涕泣再三，不坐。内侍传太上皇帝圣旨，请
皇帝升御坐东侧坐，知阁门官以下一班起居称贺，
次管军官一班起居称贺，次文武百僚横行北向立。
舍人当殿文武百僚、宰臣陈康伯以下起居称贺。皇
帝降御坐，侧身西向不坐。俟宰臣以下再拜舞蹈，三
称万岁，起居称贺毕，康伯等升殿奏：“臣等言，愿陛下
即御坐以正”南面上，副太上皇帝传授之意。帝愀然
曰：“君父之命，出于独断，此大位惧不敢当，尚容辞避。”
康伯等再奏：“兹者伏遇皇帝陛下应天顺人，龙飞宝
位，第以驽下之材，恐不足以仰辅新政。然依乘风云，
千载之遇，实与四海苍生，不胜幸庆。”再拜贺毕，奏事
而退。宰执下殿，皇帝还内，鸣鞭，宰执文武百僚赴“祥
曦殿，候太上皇帝登辇扈从”，至德寿宫而退。翌日，诣
德寿宫朝见。前期，仪鸾司设大次于德寿宫门内，小
次于殿东廊，西向。其日，俟皇帝出即御坐，从驾臣僚、
禁卫等起居如常仪。皇帝降御坐，乘辇至德寿宫，文
武百僚诣宫门外迎驾，起居讫，前导官、太常卿、阁门
官、太常博士、礼直官先入诣大次前，分左右立定。俟
皇帝降辇入次，御史台、阁门、太常寺报文武百僚入
诣殿庭，北向立定。前导官导皇帝入小次，帘降。俟太
上皇帝即御坐，小次，帘卷，前导官导皇帝升殿东阶，
诣殿上折槛前。奏“请拜”，皇帝再拜。讫，前导官导皇帝
稍前，躬奏“圣躬万福。”讫，复位。再拜讫，导皇帝诣太上
皇帝御坐之东，西向立。殿下在位官皆再拜，搢笏，三
舞蹈，三叩头，出笏就拜，又再拜。班首不离位，奏“圣躬
万福”，又再拜。班退，前导官以次退，从驾官归幕次，以
俟从驾太上皇帝。驾兴，皇帝从入见太上皇后，如宫
中之仪。皇帝还内如来仪。每遇正旦、冬至及朔望，并
依上仪。十二日，帝诣德寿宫，以雨，百僚免入见，上就
宫中行礼。自后诣宫，若行宫中礼，即不集百官陪位。
十三日，诏令宰臣率百官于初一日、十六日诣德寿
宫起居。又诏：“朕欲每日一朝德寿宫，修晨昏之礼，面
奉慈训，恐废万机，劳烦群下，不蒙赐许。礼官宜重定
其期，如前代朝朔望，甚为疏阔，朕不敢取。”于是礼部、
太常寺言：“《汉书》高皇帝五日一朝太上皇。乞依此故
事，每五日一次诣德寿宫朝见，如宫中礼。”帝始御后
殿，宰臣陈康伯等奏：“臣等朝德寿宫，太上皇宣谕，车
驾每至宫，必于门外降辇，已再三勉谕，既行家人之
礼，自宜至殿上降辇。”帝曰：“太上有旨，不须五日一朝，
只朝朔望，朕心未安，宜令有司详议。如宫门降辇，臣
子礼所当然。”于是礼部、太常言：“除朝朔望外，乞于每
月初八、二十三日诣德寿宫起居，如宫中仪。”自后皆
遵此制，如值雨，盛暑、祁寒，临期承太上特旨乃免。十
一月冬至，上诣德寿宫称贺，上寿礼毕，入见太后，如
宫中礼。自后冬至并同。又诏上太上皇帝、太上皇
后尊号，集议以闻。左仆射陈康伯等言：“五帝之寿，惟
尧最高；百王之典，惟尧独冠。今兹高世之举，视尧有
光。恭请上太上皇帝尊号曰光尧寿圣太上皇帝，太
上皇后尊号曰寿圣太上皇后。”诏恭依，仍令礼部、太
常讨论礼仪以闻。左仆射陈康伯撰《太上皇帝册文》，
兼礼仪使、参政汪澈书册文并篆宝，知枢密院叶义
问撰《太上皇后册文》，同知枢密院事黄祖舜书册文。
八月十四日，奉上册宝，是日，陪位文武百僚、太傅以
下行事官，并朝服入诣大庆殿下立班。皇帝自内服
履袍入御幄，服通天冠、绛纱袍出至大庆殿，诣册宝
褥位前再拜，在位官皆再拜讫，皇帝行发册宝授太
傅之礼如仪。礼毕，皇帝还幄，服履袍还内，文武百僚
退，仪仗鼓吹备而不作，护卫册宝，太傅以下行事官
导从册宝至德寿宫，皇帝自祥曦殿服履袍，乘辇至
德寿宫大次，降辇陪位文武官入殿庭立班定，太傅
以下行事官从册宝入殿，皇帝服通天冠、绛纱袍升
殿，诣西向褥位立。太上皇帝自宫服履袍即坐，皇帝
北向四拜，起居讫。次太傅以下皆四拜，起居。次行奉
册之礼。中书令、参知政事史浩读册，摄侍中叶义问
读宝，读讫，退复位。皇帝再拜称贺曰：“皇帝臣某稽首
言：伏惟光尧寿圣太上皇帝陛下册宝告成，鸿名肇
正，与天同寿，率土均欢。”皇帝再拜。次侍中承旨宣答
曰：“皇帝孝通天地，礼备古今，勉受鸿名，良深感慰。”皇
帝再拜讫，西向立，次太傅以下再拜称贺致词曰：“摄
太傅、尚书左仆射臣康伯等稽首言：伏惟光尧寿圣
太上皇帝陛下肃临宝位，诞受丕称，独推天父之尊，
普慰帝臣之愿。”奏讫，再拜，舞蹈，次侍中承旨宣答曰：
“光尧寿圣太上皇帝圣旨：倦勤滋久，佚老是图。勉受
嘉名，但增感慰。”又再拜，舞蹈，次太上皇帝降座入宫，
皇帝、后从寿圣太上皇后册宝入宫，皇帝诣太上皇后座前，北向立。太上皇后升座，皇帝四拜起居，行奉
上册宝之礼。读册官陈子常读册，读宝官梁康民读
宝，读讫复位。皇帝再拜称贺，致词曰：“皇帝臣某稽首
言：伏惟寿圣太上皇后殿下德茂坤元，礼崇大号，宝
书翕受，懽忭无疆。”皇帝再拜。次宣答官承旨宣答曰：
“寿圣太上皇后教旨：‘皇帝祲容载藏，显号来膺，诚孝
通天，但深感惕’。”皇帝再拜讫，太上皇后降座入宫。次
太傅以下文武百僚就德寿殿下拜笺称贺以俟。皇
帝服履袍承辇还内。十六日，宰臣率文武百僚诣文
德殿拜表称贺。〈祲容祲字原本疑讹〉

按《玉海》，绍兴三十二年三月二十七日，权礼部侍郎
史弥大言：“太上再造，讲明典礼，陛下绍统，如内禅、庆
寿之类，亘古所无，宜宣取以进，略经一览，付之有司，
俾常遵守，不必备仪卫，施爵赏。”诏礼部、太常寺缴进，
四月十七日上之，凡三百卷，赐名《中兴礼书》，总六百
八十门。

### 孝宗隆兴元年帝朝德寿宫又以天申节上寿如仪诏礼官讨论德寿宫舆辇仪卫之制

按《宋史孝宗本纪》。隆兴元年春正月壬辰朔。群臣朝
于文德殿。帝朝德寿宫。三月丁未。诏修太上皇帝圣
政。五月辛亥。诣德寿宫贺天申节。按《礼志》。隆兴元
年太上皇帝天申节。皇帝及宰臣文武百僚诣德寿
宫上寿。是日以钦宗大祥。前一日皇帝起居如宫中
仪，百僚拜表称贺。按《仪卫志》。太上皇仪卫。隆兴元
年孝宗嗣位，诏有司讨论德寿宫舆辇仪卫。先是，绍
兴三十二年六月，诏：上皇日常朝殿差御龙直四十
三人执仗排立，并设伞扇鸣鞭。宰执退朝，仍赴德寿
宫起居，如遇行幸，令禁卫所随以祗应。两奉上皇旨，
却而不受，故复有是诏。寻有司上言：“汉之未央，唐之
兴庆，其车辇仪卫不载。今父尧子舜，事亲典礼，凡往
古来今所未备者，当以义起，极其尊崇，为万世法。”遂
定宰执百官诣德寿宫起居，则禁卫所依后殿坐仪
排列禁卫二百九十七人。祗应行幸，则禁卫所差行
门禁卫诸班直、天武亲从官及伞扇、鸣鞭、烛罩等合
五百人，随行，扈从前引七十人，内行宫殿前崇政殿
亲从一十人，都下亲从二十人，快行亲从二十人，殿
前指挥使二十人，中道六十人，编排禁卫行子一十
人，执从物；御龙直三十人，执伞扇；天武一十人，从政
殿亲从、拦前一十人，禁卫围子四重四百人：第一，崇
政殿亲从一百人；第二，御龙直、骨朵直、弓箭直三十
人，东西班七十人；第三，执烛罩。都下亲从一百人；第
四，内殿直一十人。散员、散指挥、散都头、散祗候，金枪、
银枪班各一十人，后从殿前指挥二十人。

隆兴二年春正月辛卯，诏增德寿宫车辇仪卫。乙未，
及皇后朝德寿宫。三月庚戌，芝生德寿宫。五月乙巳，
率群臣诣德寿宫贺《天申节》，始用乐。

按：《宋史孝宗本纪》云云。

### 乾道元年置德寿宫使从太上皇游幸又定护从环卫之官

按《宋史孝宗本纪》，乾道元年“春正月，以钱端礼兼德
寿宫使。二月庚辰朔朝德寿宫。从太上皇、太上皇后
幸四圣观。冬十月壬辰。御大庆殿。册皇太子。”癸巳诣
德寿宫称谢按《礼志》，“乾道元年二月朔，帝诣德寿
宫，恭请太上太后至延祥观烧香，太上与帝乘马，太
后于后乘舆，次幸聚景园，次幸玉津园。”自后帝诣德
寿宫，恭请太上太后至南内，或幸延祥观、灵隐寺、天
竺寺恭进《太上圣政》册命，皇太子起居称谢。遇游幸
则宰执以下从驾至游幸所，除管军、环卫官等，俟驾
还，护从还内。宰执以下并免护从，先退。

乾道二年九月己巳，魏杞等上《太上皇圣政》。冬十月
癸酉，上《太上皇圣政》于德寿宫。

按：《宋史孝宗本纪》云云。

乾道三年二月丙申，从太上皇、太上皇后幸玉津园。
甲辰，从太上皇、太上皇后幸聚景园。辛亥，诣德寿宫。
恭请裁定医官员额。

按：《宋史孝宗本纪》云云。

乾道四年九月庚午，从太上皇幸天竺寺。

按：《宋史孝宗本纪》云云。

乾道六年，帝从太上皇行幸，加上太上皇尊号
按《宋史孝宗本纪》，“乾道六年三月庚申，从太上皇太
上皇后幸聚景园，辛未，又从太上皇、太上皇后幸聚
景园。五月己未，陈俊卿、虞允文等上太上皇玉牒。十
一月丁酉，加上光尧寿圣太上皇帝尊号曰光尧寿
圣宪天体道太上皇帝，寿圣太上皇后尊号曰寿圣
明慈太上皇后。”

乾道七年，上太上皇册宝。

按《宋史孝宗本纪》，乾道七年“春正月丙子，率群臣奉
上太上皇、太上皇后册宝于德寿宫。夏四月壬戌，从
太上皇、太上皇后幸聚景园。九月甲申，从太上皇、太
上皇后幸东园。”

子。皇帝率皇太子及文武百寮诣德寿宫上寿。前期
仪鸾司陈设德寿宫殿门之内外。设御坐于殿上当
中南向。设大次于德寿宫门内南向。小次于殿东廊
西向。设皇帝褥位二。一于御坐东南西向。一于御坐
之南北向。尚酝设御酒尊、酒器于御坐之东，有司又
设御茶床于御坐之西，俱稍北。其日，文武百寮内不
系从驾者，并先赴德寿宫门外，以俟迎驾起居。质明，
皇帝服靴袍，出即御坐，从驾臣僚禁卫起居如常仪。
皇帝降坐乘辇，将至德寿宫，文武百僚迎驾，再拜起
居讫，前导官、太常卿、阁门官、太常博士、礼直官先入
诣大次前，分左右立定。皇帝降辇入次。御史台、阁门、
太常寺分引皇太子并文武百僚入诣殿庭，东西相
向立定。前导官导皇帝入小次，帘降，皇太子并文武
百僚并横行北向立。太上皇帝出宫升御坐，鸣鞭小
次。帘卷，前导官导皇帝升殿东阶，诣殿折槛前，北向
褥位，再拜，躬奏“圣躬万福”，再拜。皇帝诣太上皇帝御
坐之东褥位，西向立。前导官于殿上随地之宜立次。
舍人揖皇太子并文武百僚躬。《典仪》曰：“再拜。”赞者承
传，在位官皆再拜，搢笏，舞蹈，又再拜。皇太子不离位，
奏圣躬万福，各再拜。直身分东西相向立。礼直官引
奉盘盏官，受盘盏，宣承旨，宣答官奏礼毕。殿中监、少
监升殿内侍进御茶床，尚酝典御以盘盏酒注授殿
中监、少监。次礼直官引奉盘盏官诣尊所，北向，殿中
监启盏，殿中少监注酒，奉盘盏官奉酒诣皇帝前北
向。礼直官引受盘盏官诣太上皇帝御坐前，西向立。
皇太子并文武百僚横行北向立。奉盘盏官躬进皇
帝，皇帝奉酒，前导官导皇帝诣太上皇帝御坐前，躬
进讫，少后，以盘授盘盏官。前导官导皇帝诣太上御
坐前褥位，北向俛伏跪。殿下皇太子并百僚皆躬身。
皇帝奏：“臣某谨率文武百僚稽首言：天申令节，臣某
与百僚等不胜大庆，谨上千万岁寿。”奏讫，伏，兴，再拜，
在位官皆再拜。承旨宣答官宣曰：“得皇帝寿酒，与皇
帝并百僚内外同庆。”皇帝再拜。在位官皆再拜讫，分
东西相向立。皇帝诣御坐东西向立，奉盘盏官以盘
北向恭进，皇帝奉盘乐作。俟太上皇帝饮酒，皇帝躬
接盏讫，皇帝少后，以盘盏授受盘盏官，以授殿中监，
各复位立。皇太子并文武百僚横行北向。皇帝诣褥
位，北向再拜，在位官皆再拜。皇帝诣太上御坐东褥
位，西向立。皇太子、文武百僚再拜，搢笏，舞蹈，又再拜
讫。内侍举茶床。奏礼毕官北向俛伏跪奏：“具官臣某
言：礼毕”，在位官再拜。太上皇帝驾兴，皇帝从入，文武
百僚以次退。

乾道九年，群臣上《中兴会要》及上皇玉牒。金使来贺
正旦，旨“听仍旧。”

按《宋史孝宗本纪》：乾道九年三月“戊申，从太上皇、太
上皇后幸聚景园。九月丙申，梁克家等上《中兴会要》、
太上皇及皇帝玉牒。十二月乙酉，金遣完颜璋等来
贺明年正旦，以议受书礼不合，诏俟改日，以太上有
旨，姑听仍旧。”

### 淳熙二年太上皇寿七十诏上尊号册宝礼官又上庆寿之礼

按《宋史孝宗本纪》，“淳熙二年三月丙申，以太上皇寿
七十，诏礼官讨论庆寿典礼。十月壬午，诣德寿宫，加
上光尧寿圣宪天体道太上皇帝尊号曰光尧寿圣
宪天体道性仁诚德经武纬文太上皇帝，寿圣明慈
太上皇后尊号曰寿圣齐明广慈太上皇后。十一月
戊申朔，奉上太上皇太上皇后册宝于德寿宫。十二”
月甲午，朝德寿宫，行庆寿礼，大赦。文武官封父母，赏
诸军。议放天下苗税三之一，大臣言国用不足，迺止。
按《礼志》，淳熙二年十一月，诏太上皇帝圣寿无疆，
新岁七十。以十一日冬至加上尊号册宝，十二月十
七日立春行庆寿礼。是日早，文武百僚并簪花赴文
德殿立班，听宣庆寿赦。宣赦讫，从驾至德寿宫，行庆
寿礼，致词曰：“皇帝臣某言：天祐君亲，锡兹难老，惟春
之吉，年德加新。臣某与群臣等不胜大庆，谨上千万
岁寿。”馀与前上寿仪注同。礼毕，从驾官、应奉官、禁卫
等并簪花从驾还内，文武百僚文德殿拜表称贺。
淳熙三年三月辛亥，上太上皇日历于德寿宫。秋七
月庚辰，太上皇诏立贵妃谢氏为皇后。

按：《宋史孝宗本纪》云云。

淳熙七年。三月庚午。迎太上皇。太上皇后。宴翠寒堂
按《宋史孝宗本纪》云云。

淳熙十二年，太上皇寿八十，诏议行庆寿礼，上尊号
册宝，推恩如绍兴故事。

按《宋史孝宗本纪》，淳熙十二年八月“癸亥，诏太上皇
寿八十，令有司议庆寿礼。冬十月辛亥，加上太上皇
尊号曰‘光尧寿圣宪天体道性仁诚德经武纬文绍
业兴统明谟盛烈太上皇帝，太上皇后曰‘圣寿齐明
广慈备德太上皇后。十二月甲戌朔，帅群臣奉上太
上皇、太上皇后册宝于德寿宫，推恩如绍兴三十二年故事’’。”

淳熙十三年春正月庚辰，率群臣“诣德寿宫行《庆寿
礼》。”

按《宋史孝宗本纪》云云按《礼志》。十三年春正月朔。
“以太上皇帝圣寿八十。帝率群臣诣德寿宫行礼。其
仪注恩赦并如淳熙二年典故。”

淳熙十四年，太上皇不豫，帝尽祷祀、侍问之礼。及崩，
终三年之丧。

按《宋史孝宗本纪》，淳熙十四年九月“癸卯，太上皇不
豫，乙巳，诣德寿宫问疾。冬十月辛未，以太上皇不豫，
赦。壬申，诣德寿宫问疾。癸酉，分遣群臣祷于天地、宗
庙、社稷。甲戌，以太上皇未御常膳，自来日不视朝，宰
执奏事内殿。乙亥，诣德寿宫侍疾。太上皇崩于德寿
殿。遗诰太上皇后改称皇太后，奉皇太后旨，以奉国”
军承宣使甘昇主管太上皇丧事。丙子，以韦璞等为
金告哀使。戊寅，以荣阳郡王伯圭为欑宫总护使。翰
林学士洪迈言，大行皇帝庙号当称祖，诏有司集议
以闻。己卯，诏尊皇太后。辛巳，诏曰：“大行太上皇帝奄
弃至养，朕当衰服三年，群臣自遵易月之令。可令有
司讨论仪制以闻。”甲申，用礼官颜师鲁等言，大行太
上皇帝上继徽宗正统，庙号称宗。乙酉，百官五上表，
请帝还内听政。丙戌，诏“俟过小祥，勉从所请。”戊子，帝
衰绖御素辇还内。甲午，诣德寿宫。自是七日皆如之。
十一月戊戌朔，诣德寿宫，自是朔、望皆如之。己亥，大
行太上皇帝大祥。自是帝以白布巾袍御延和殿，诣
德寿宫，衰绖而杖如初。诏皇太子惇参决庶务。庚子，
皇太子三辞参决庶务，不许。辛丑，诣德寿宫禫祭，百
官释服。甲辰，群臣三上表，请御殿听政。诏俟过祔庙。
辛亥，诣德寿宫。己未，诏三日一朝德寿宫。

淳熙十五年，以德寿宫丧，免诸州军进奉。金遣使来
吊丧，上上皇庙号、册宝及配飨、祔庙之礼。

按《宋史孝宗本纪》，“淳熙十五年春正月丁酉朔，诣德
寿宫几筵行礼。乙巳，诏免诸州军会庆节进奉。二年
二月丁亥，金遣蒲察克忠等来吊祭，行礼于德寿殿，
次见帝于东楹之素幄。癸巳，遣京镗等使金报谢。三
月庚子，王淮等上大行太上皇谥曰圣神武文宪孝
皇帝，庙号高宗。乙巳，上高宗谥册宝于德寿殿。丁未”，
右丞相周必大摄太傅，持节导梓宫。癸丑，用洪迈议，
以吕颐浩、赵鼎、韩世忠、张浚配飨高宗庙庭。吏部侍
郎章森乞用张俊、岳飞，秘书少监杨万里乞用浚，皆
不报。丙寅，权欑高宗于永思陵。夏四月壬申，帝亲行
奉迎虞主之礼，自是七虞、八虞、九虞、卒哭、奉辞皆如
之。丙戌，祔高宗神主于太庙。诏曰：“朕比下令欲衰绖
三年，群臣屡请御殿易服，故以布素视事内殿。虽诏
俟过祔庙，勉从所请，然稽之典礼，心实未安，行之终
制，乃为近古。宜体至意，勿复有请。”己丑，皇太后有旨：
车驾一月四诣德寿宫，如旧礼。秋七月戊戌，上高宗
庙乐曰《大勋》，舞曰《大德》。十一月庚子，建焕章阁，藏《高
宗御集》。

淳熙十六年，帝御紫宸殿，行内禅礼。光宗受禅，上尊
号曰“至尊寿皇圣帝”，居重华宫。

按《宋史光宗本纪》，淳熙十四年十月乙亥，高宗崩。十
一月己亥，百官大祥毕，孝宗手诏皇太子可令参决
庶务，以内东门司为议事堂。十五年二月戊戌，帝始
赴议事堂，自是间日与辅臣公裳系鞋相见，内外除
擢，自馆职部刺史以上乃以闻。九月乙巳，又诏每遇
朝殿，令皇太子侍立。十一月，丞相周必大乞去，孝宗
谕曰：“朕比年病倦，欲传位太子，卿须少留。”会陈康伯
家以绍兴传位御札来上。十二月壬申，孝宗遣中使
密持赐必大，因令讨论典礼，既又密以禅意谕参知
政事留正。十六年。正月辛亥，两府奏事，孝宗谕以倦
勤，欲禅位皇太子，退休养，以毕高宗三年之制。因令
必大进呈诏草。二月壬戌，孝宗吉服御紫宸殿，行内
禅礼，应奉官以次称贺。内侍固请帝坐，帝固辞，内侍
扶掖至七八，乃微坐，复兴。次丞相率百僚称贺。礼毕，
枢密院官升殿奏事，帝立听班，退。孝宗反丧服，御后
殿，帝侍立，寻登辇，同诣重华宫。帝还内，即上尊号曰
“至尊寿皇圣帝”，皇后曰“寿成皇后。”甲子，帝率群臣朝
重华宫，大赦。百官进秩一级，优赏诸军，蠲公私逋负
及郡县淳熙十四年以前税役。丙寅，帝率群臣诣重
华宫上尊号册、宝。庚午，诏五日一朝重华宫。三月戊
申，以寿皇却五日之朝，诏自今月四朝重华宫。五月
丁酉，诏丞相以下月一朝重华宫。

### 光宗绍熙元年帝诣重华宫上寿皇册宝及玉牒日历

按《宋史光宗本纪》：“绍熙元年春正月丙辰朔，帝率群
臣诣重华宫，奉上寿圣皇太后、至尊寿皇圣帝、寿成
皇后册宝。八月己亥，帝率群臣上寿皇圣帝玉牒、日
历于重华宫。”

绍熙二年四月，寿皇幸聚景园。十一月，寿皇圣帝及
寿成皇后来视疾按《宋史光宗本纪》，绍熙二年夏四月“乙酉，从寿皇圣
帝、寿成皇后幸聚景园。十一月辛未，有事于太庙。皇
后李氏杀皇贵妃，以暴卒闻。壬申，合祭天地于圜丘，
以太祖、太宗配。大风雨，不成礼而罢。帝既闻贵妃薨，
又值此变，震惧感疾，罢称贺肆赦”，不御楼。寿皇圣帝
及寿成皇后来视疾。

绍熙三年，群臣请帝诣重华宫，帝朝重华宫，都人大
说。

按《宋史光宗本纪》，绍熙三年四月“戊午，帝朝重华宫。
十月辛亥，帝诣重华宫进香。庚申，会庆节，丞相率百
官诣重华宫拜表称贺。十一月丙戌，日南至，丞相率
百官诣重华宫拜表称贺。兵部尚书罗点、给事中尢
袤、中书舍人黄裳，皆上疏请帝朝重华宫。吏部尚书
赵汝愚亦因面对以请，帝开纳。辛卯，帝朝重华宫，皇”
后继至，都人大说。十二月癸卯，帝率群臣上《寿皇圣
帝玉牒》《圣政会要》于重华宫。按《慈懿李皇后传》：后
为皇太子妃，尝诉太子左右于高、孝二宫，高宗不怿，
谓吴后曰：“是妇将种，吾为皇甫坦所误。”孝宗亦屡训
后：“宜以皇太后为法，不然，行当废汝。”后疑其说出于
太后。及太子即位，册为皇后。光宗欲诛宦者，近习皆
惧，遂谋离间三宫。会帝得心疾，孝宗购得良药，欲因
帝至宫授之。宦者遂诉于后曰：“太上合药一大丸，俟
宫车过即投药。万一有不虞，其奈宗社何？”后觇药实
有心，御之。顷之内宴，后请立嘉王为太子，孝宗不许。
后曰：“妾《六礼》所聘。嘉王，妾亲生也，何为不可？”孝宗大
怒。后退，持嘉王泣诉于帝，谓寿皇有废立意，帝惑之，
遂不朝《太上》。

绍熙四年。帝以后言，不朝重华宫，群臣固请，乃从。
按《宋史光宗本纪》，绍熙四年春正月己巳朔，帝朝重
华宫。三月丙子，帝朝重华宫，皇后从。癸巳，帝从寿皇
圣帝、寿成皇后幸聚景园。九月己巳，金遣董师中等
来贺重明节。庚午，重明节，百官上寿，侍从。两省请帝
朝重华宫，不听。甲申，帝将朝重华宫，皇后止。帝中书
舍人陈傅良引裾力谏，不听。戊子，著作郎沈有开、秘
书郎彭龟年、礼部侍郎倪思等咸上疏请朝重华宫。
壬子，秘书省官请朝重华宫，疏三上，不报。甲寅，工部
尚书赵彦逾等上疏重华宫，乞会庆圣节勿降旨免
朝。寿皇曰：“朕自秋凉以来，思与皇帝相见，卿等奏疏，
已令进御前矣。”明日会庆节，帝以疾不果朝，丞相葛
邲率百官贺于重华宫，侍从上章，“居家待罪”，诏不许。
嘉王府翊善黄裳上疏请诛内侍杨舜卿，台谏张叔
椿、章颖上疏乞罢黜。戊午，太学生汪安仁等二百一
十八人上书请朝重华，皆不报。己未，丞相以下奏事
重华宫。庚申，帝将朝重华宫，复以疾不果。丞相以下
上疏自劾，请罢政。彭龟年请逐陈源以谢天下，皆不
报。十一月戊寅，帝朝重华宫，都人大说。按《慈懿李
皇后传》：帝久不朝太上，中外疑骇。绍熙四年九月重
明节，宰执、侍从、台谏连章请帝过宫。给事中谢深甫
言：“父子至亲，天理昭然，太上之爱陛下，亦犹陛下之
爱嘉王。太上春秋高，千秋万岁后，陛下何以见天下？”
帝感悟，趣命驾朝重华宫。是日，百官班列，俟帝出，至
御屏后挽留帝入，曰：“天寒，官家且饮酒。”百僚侍卫相
顾莫敢言。中书舍人陈傅良引帝裾请毋入，因至屏
后。后叱曰：“此何地，尔秀才欲斫头耶？”傅良下殿恸哭，
后复使人问曰：“此何理也？”傅良曰：“子谏父不听，则号
泣而随之。”后益怒，遂传旨罢还宫。

绍熙五年，寿皇不豫，群臣请诣重华宫问疾，寻崩，帝
不能执丧。太皇太后吴氏定策立嘉王，又尊帝为太
上皇。

按《宋史光宗本纪》，绍熙五年“春正月癸亥朔，帝御大
庆殿，受群臣朝，遂朝重华宫，次诣慈福宫，行庆寿礼，
推恩如淳熙十年故事。癸酉，寿皇圣帝不豫。三月己
巳，寿成皇后生辰，免过宫上寿。夏四月乙未，寿皇圣
帝幸东园。甲辰，侍从入对，请朝重华宫。己酉，太学生
程肖说等以帝未朝，移书大臣。事闻，帝将以癸丑日”
朝，至期，丞相以下入宫门以俟。日昃，帝复以疾不果
出。侍从、馆学官上疏，乞罢黜居家待罪。职事官请去
待罪者百馀人，诏不许。丙辰，侍讲黄裳、秘书少监孙
逢吉等再上疏以请。丁巳，起居郎兼权中书舍人陈
傅良请以亲王、执政或近上宗戚一人充重华宫使。
台谏交章劾内侍陈源、杨舜卿、林亿“年离间两宫，请
罢逐之。”五月甲子，侍从入对，未得见。宰执诣重华宫
问疾，不及引。陈傅良缴上告敕，出城待罪。丁卯，以寿
皇圣帝疾棘，命丞相以下分祷天地、宗庙、社稷。戊辰，
丞相留正等请帝侍疾，正引裾随帝至福宁殿，久之
乃泣而出。辛未，丞相以下以所请不从，求退，帝命皆
退，于是丞相以下遂出城待罪，知阁门事韩𠈁胄请
宣押入城，许之。乙亥，帝将朝重华宫，复不果。戊寅，以
寿皇圣帝疾，赦。权刑部尚书京镗入对，请朝重华宫。
庚辰，丞相以下诣重华宫问疾。癸未，起居舍人彭龟
年叩头请奏事，诏令上殿，乃请朝重华宫。甲申，从官列奏以请嘉王府，翊善黄裳、讲读官沈有开、彭龟年
奏，“乞令嘉王诣重华宫问疾，许之。王至重华宫，寿皇
为之感动。丙戌，权户部侍郎袁说友入对，请朝重华
宫。六月戊戌夜，寿皇圣帝崩，《遗诰》改重华宫为慈福
宫，建寿成皇后殿于宫后，以便定省。以重华宫钱银
一百万缗赐内外军。先是，丞相留正、知枢密院事赵
汝愚、参知政事陈骙、同知枢密院事余端礼闻寿皇
圣帝大渐，见帝于后殿，力请帝朝重华宫，皇子嘉王
亦泣以请，不听。至是丞相正闻寿皇圣帝崩，乃率百
官听遗诰于重华宫。己亥，丞相以下上疏，请诣重华
成礼。庚子，遣薛叔似等使金告哀。辛丑，率百官拜表，
请就丧次成服。壬寅，寿皇大敛。皇子嘉王复入奏事，
诏‘俟疾愈，过宫行礼’。”丞相以下请皇太后垂帘听政，
不许；请代行祭奠礼，许之。仍有旨，皇帝有疾，听就内
中成服。按《宁宗本纪》，绍熙五年六月戊戌，孝宗崩，
光宗以疾不能出。壬寅，宰臣请太皇太后垂帘听政，
不许，请代行祭奠之礼。从之。丁未，宰臣奏云：“皇子嘉
王仁孝夙成，宜正储位，以安人心。”越六日，奏三上，从
之。明日，遂拟旨以进。是夕，御批付丞相云：“历事岁久，
念欲退闲。”七月辛酉，留正以疾辞去。知枢密院事赵
汝愚见正去，乃遣韩𠈁胄因内侍张宗尹以禅位嘉
王之意请于太皇太后，不获遇提举重华宫关礼，𠈁
胄因其问告之礼继入内，泣请于太皇太后，太皇太
后乃悟，令谕𠈁胄曰：“好为之。”𠈁胄出告汝愚，命殿帅
郭杲夜分兵卫南北。翌日禫祭，汝愚率百官诣大行
柩前。太皇太后垂帘，汝愚率同列再拜，奏：“皇帝疾，不
能执丧，臣等乞立皇子嘉王为太子，以安人心。”乃奉
御批八字以奏。太皇太后曰：“既有御笔，卿当奉行。”汝
愚曰：“内禅事重，须议一指挥。”太皇太后允诺。汝愚袖
出所拟以进，云：“皇帝以疾，未能执丧，曾有御笔，欲自
退闲，皇子嘉王扩可即皇帝位，尊帝为太上皇，皇后
为太上皇后。”太皇太后览毕曰：“甚善。”汝愚出，以旨谕
帝，帝固辞曰：“恐负不孝名。”汝愚曰：“天子当以安社稷
定国家为孝，今中外忧乱，万一变生，置太上皇何地？”
众扶入素幄，披黄袍，方却立未坐，汝愚率同列再拜。
帝诣几筵殿，哭尽哀。须臾，立仗讫，催百官班，帝衰服
出，就重华殿东庑素幄立，内侍扶掖，乃坐。百官起居
讫，乃入行禫祭礼。诏建泰安宫以奉太上皇、太上皇
后。诏车驾五日一朝泰安宫，百官月两朝。壬申，建泰
安宫。戊寅，诏“秋暑，太上皇帝未须移御，即以寝殿为
泰安宫。”庚辰，率群臣拜表于泰安宫。八月己亥，率群
臣朝泰安宫。冬，十月，庚寅，更泰安宫为《寿康宫》。

### 宁宗庆元元年十一月戊戌加上太上皇曰圣安寿仁太上皇太上皇后曰寿仁太上皇后

按：《宋史宁宗本纪》云云。

庆元四年八月丙戌，诏“以太上皇圣躬清复，率群臣
上寿”，寻不克行。

按：《宋史宁宗本纪》云云。

庆元五年，帝始见太上皇，上寿礼成，中外称贺，备乐
行礼，一用乾道旧制。

按《宋史宁宗本纪》，庆元五年八月“辛巳，率群臣诣寿
康宫上寿，始见太上皇，成礼而还。甲申，以过宫上寿
礼成，中外奉表称贺。丙戌，诏减诸路流囚，释杖以下，
推恩如庆寿故事。”按《乐志》：臣僚言：“皇帝因重明圣
节，诣寿康宫上寿举乐，仰体圣主事亲尽孝之志，俯
遂臣子尊君亲上之忱，此国家典礼之大者也。检照
典故，天申节赐御筵在上寿次日，今乃于前一日赐
文武百僚宴，重明上寿，用乐攸始，而臣下听乐乃在
君父之先，义有未安。”遂命改用次日。凡奉上册宝于
慈福寿康宫者，再备乐行礼，一用乾道旧制。

庆元六年，寿仁太上皇崩，行上谥、祔庙之典。

按《宋史宁宗本纪》，“庆元六年春二月己卯，率群臣奉
上圣安寿仁太上皇玉牒、圣政、日历、会要于寿康宫。
八月庚寅，以太上皇违豫，赦。辛卯，太上皇崩。甲午，遣
李寅仲使金告哀。十一月丙寅，上大行太上皇谥曰
‘宪仁圣哲慈孝皇帝，庙号光宗。十二月癸卯，祔光宗
皇帝神主于太庙’。”

### 嘉泰二年八月十七日礼部尚书费士寅等言礼寺以孝宗一朝典礼续纂中兴礼书八十卷诏令缴进按宋史宁宗本纪不载按玉海云云